
בבית הדין הצבאי לערעורים
בפני:

אלופה    אורלי     מרקמן   –               הנשיאה
תא"ל      נועה        זומר     –   המשנה לנשיאה
אל"ם מאיה גולדשמידט   –                 שופטת

בעניין:


X/XXXXXXX סמל (מיל') ש' ע' – המערער (ע"י ב"כ, סא"ל (מיל') עדי ריטיגשטיין אייזנר)

נ ג ד

התובע הצבאי הראשי – המשיב (ע"י ב"כ, רס"ן תכלת מרדכי פיגנסון, סרן הודיה אביב)

ובעניין:


התובע הצבאי הראשי – המערער (ע"י ב"כ, רס"ן תכלת מרדכי פיגנסון, סרן הודיה אביב)

נ ג ד

X/XXXXXXX סמל (מיל') ש' ע' – המשיב (ע"י ב"כ, סא"ל (מיל') עדי ריטיגשטיין אייזנר)



ערעור על פסק דין של בית הדין הצבאי המחוזי במחוז שיפוטי זרוע היבשה שניתן בתיק ז"י ת"פ 69218-06-24 (סא"ל סבסטיאן אוסובסקי – אב"ד, סא"ל (מיל') צבי פרנקל – שופט, רס"ן עמית ממן – שופטת) ביום 24.2.2026. ערעור ההגנה על הכרעת הדין נדחה. ערעור התביעה על גזר הדין נדחה.
פ ס ק - ד י ן
1. בחודש ינואר 2023, בבסיס האימונים של חטיבת כפיר, הורתה קצינת בריאות הנפש (הקב"ן) היחידתית כי טור' מ' ק' (הנפגע) יהיה תחת פיקוח לפי "נוהל השגחה", מחשש לחייו. בהתאם, נדרשו מפקדיו לוודא שבכל עת ישגיחו עליו שני מפקדים. הנוהל לא נשמר בקפידה ראויה והנפגע נותר עם משגיח יחיד שנרדם. זמן מה לאחר מכן, ירה הנפגע בעצמו, בניסיון להתאבד, ונפצע קשות.
2. בעקבות האירוע הגישה התביעה הצבאית שלושה כתבי אישום נפרדים נגד שלושה מפקדים של הנפגע - סגן ת' כ' א', סגן מפקד הפלוגה (להלן: סגן תומר); סגן ד' א', מפקד המחלקה (סג"ם בעת האירוע; להלן: סג"ם דניאל); וסמל ש' ע', מפקד הכיתה ואחד המשגיחים (להלן: המערער). כל אחד מהם עמד לדין בעבירת חבלה ברשלנות, לפי סעיף 341 לחוק העונשין, התשל"ז-1977.
3. בית הדין המחוזי הרשיע את המערער ברוב דעות בעבירה שיוחסה לו. שופט המיעוט ציין כי היה ממיר, מטעמים של אכיפה בררנית, את סעיף ההרשעה להתרשלות, לפי סעיף 124 רישה לחוק השיפוט הצבאי, התשט"ו-1955, שהרשעה בו אינה נושאת עימה רישום פלילי. פה אחד הוטלו על המערער 60 ימי מאסר מותנה  והורדה לדרגת רב"ט. לטובת נפגע העבירה נפסקו פיצויים בסך 2,000 ש"ח.
4. להשלמת התמונה נציין כי אף בעניינם של סג"ם דניאל וסגן תומר נקבע בבית הדין המחוזי כי התקיימו יסודות העבירה של חבלה ברשלנות. עם זאת, כל אחד מהם הורשע בעבירה של התרשלות לפי חוק השיפוט הצבאי, מטעמים של הגנה מן הצדק, והם נידונו לעונשי מאסר מותנים. כן נפסק, כי עליהם לפצות את הנפגע בסכומים של 2,000 ש"ח ו-1,000 ש"ח, בהתאמה. בבית הדין הצבאי לערעורים התקבל ערעורו של סג"ם דניאל והוא זוכה מאשמה (ע"פ 4474-10-25, 64094-11-25 סגן (מיל') ד' א' נ' התובע הצבאי הראשי (2026)). בהמשך התקבל ערעור התביעה בעניינו של סגן תומר והוא הורשע בעבירת חבלה ברשלנות, מבלי שחל שינוי בעונשו (ע"פ 63790-11-25, 64044-11-25 סגן (מיל') ת' כ' א' נ' התובע הצבאי הראשי (2026)).
5. לפנינו ערעורים על פסק הדין בעניינו של המערער – ההגנה מבקשת לזכותו כליל; ומנגד, התביעה הצבאית עותרת להחמיר בעונשו.
הערעור על הכרעת הדין
הכרעת דינו של בית הדין קמא
הראיות
6. בבית הדין המחוזי העידו עדים רבים מהיחידה. להלן, בתמצית, ממצאי המהימנות שנקבעו לגבי כל אחד מהם:
1. בית הדין המחוזי מצא כי עדותו של רס"ן נתן, מפקד המגמה, הייתה מהימנה, אלא שלא נגעה באירועים עצמם, ולכן תרומתה להכרעה בסוגיות העיקריות – מוגבלת.
2. אשר לרס"ן אורי, מפקד הפלוגה (סרן בעת האירוע ולהלן: סרן אורי) – בית הדין התרשם כי מצבו הנפשי מורכב והוא התקשה לשחזר את פרטי האירוע. נקבע כי אף שלא העיד עדות שקר, ניכר היה שביקש להרחיק עצמו מהאירוע ולצמצם את חלקו בו. לכן הוחלט להסתמך על דבריו במשנה זהירות, ונקבע כי בכל סתירה בין דברי העד בבית הדין ובמצ"ח – יש להעדיף את גרסתו במצ"ח.
3. התרשמותו של בית הדין מעדותו של סגן תומר (סגן מפקד הפלוגה), הייתה ככלל חיובית. נקבע כי הגם שניסה להפחית מאחריותו לאירוע, תיאר את העובדות כהווייתן, ולפיכך בית הדין מצא כי ניתן לסמוך על עדותו.
4. בית הדין התרשם כי עדותו של סג"ם דניאל (מפקד המחלקה) הייתה כנה ונמסרה מתוך אחריות, תחושת שליחות ורצון לדייק. בהתאם, נקבע כי יש להעניק לעדותו משקל משמעותי ואמון מלא.
5. גם סרן גילי, הקב"נית, הותירה רושם חיובי ונקבע כי הציגה מידע מהימן ומבוסס על הטיפול בנפגע. למעשה, שני הצדדים ביקשו להעניק לעדותה משקל רב, וכך עשה בית הדין.
6. נמצא גם כי סמל רומן, המפקד הנוסף ששימש משגיח על הנפגע, וסגן אריאל, מפקדו של סמל רומן, העידו באופן אמין ועקבי, ובית הדין התרשם לחיוב מעדויותיהם.
7. אשר לעדותו של המערער בפרשת ההגנה, הוטעם כי ככלל, הרושם ממנה היה חיובי. עם זאת, לא ניתן לה משקל מלא, שכן הותירה רושם בעייתי בנוגע לפרטים מהותיים בליבת האירוע, ובהם, בעיקר, דבריו על שיחותיו עם סגן תומר ועל התייחסותו לפקודה שנתן לו סג"ם דניאל לקרוא לטור' לירן (כדי שישמש משגיח מחליף לסמל רומן, לצידו), כמבואר להלן. בואר כי "פרטים אלה לא הופיעו בגרסתו הראשונית שנמסרה במצ"ח, אלא הוספו ... בגרסאות מאוחרות בלבד ... הרושם [הוא] כי [המערער] התקשה לחשוף עניינים אלה בזמן אמת, בין היתר בשל החשש שמא יפלילו אותו או יסבכו אותו ..." (פסקה 8 להכרעת הדין).  
7. כמו כן, הוגשו בהסכמה פרוטוקולים של עדויות שני מפקדים בכירים שנמסרו במשפט של סגן תומר: תא"ל שרון (כדרגתו היום), מפקד החטיבה בעת האירוע, ואל"ם בני (כדרגתו היום), מפקד הבא"ח. שניהם לא העידו על מהלך האירועים, אלא פירטו על נקודת מבטם הפיקודית ביחס להם. לבית הדין המחוזי הוגשו בהסכמה גם מסמכים נוספים. בין השאר, הוגשה אמרתו של הנפגע במצ"ח כחודשיים לאחר האירוע. בית הדין נקט משנה זהירות בקביעת עובדות על בסיס האמרה והפנה לעובדות שהנפגע זכר, שהן בעלות חשיבות להכרעה, כל עוד התיישבו עם יתר הראיות והעדויות שהובאו לפני בית הדין.
העובדות
8. על בסיס ממצאי המהימנות כאמור, נקבעו העובדות הבאות: 
1. הנפגע עלה לישראל בהיותו בן שלוש. הוא אובחן בעבר כמי שמתמודד עם מאניה-דפרסיה, אך נתון זה לא הובא לידיעת מפקדיו, אלא בסמוך לאירוע. הנפגע היה חייל בודד ובחודש אוגוסט 2022 החל טירונות בבסיס האימונים של חטיבת כפיר במסגרת הכשרתו כלוחם. המערער היה מפקד הכיתה של הנפגע בטירונות ובפרק האימון המתקדם, וסג"ם דניאל היה מפקד המחלקה. בשלב מסוים הבחין המערער בשינוי במצבו הנפשי של הנפגע ובימים שקדמו לאירוע היה ער למצוקה נפשית חריגה שלו. אז גם דיווח לו הנפגע על התמודדותו עם מאניה-דפרסיה. המערער עדכן במידע זה את מפקדיו. לצד האמור, נקבע כי בשלב זה, "טרם התעוררה בו תחושת סכנה קונקרטית" מפני מהלך אובדני של הנפגע (פסקה 32 להכרעת הדין). 
2. בימים 6–7 בינואר 2023 (סוף שבוע) שהה הנפגע בביתו. גם ב-8 בינואר תוכנן להיות ב"יום סידורים" ולכן לא היה אמור לשוב לבסיס. בשעה 4:00 לפנות בוקר הודיע הנפגע למערער במסרון כי אינו חש בטוב. המערער ניסה ליצור איתו קשר מספר פעמים ללא הצלחה. בשעה 18:50 חודש הקשר והנפגע ביקש להישאר בביתו במשך כמה ימים, ולאחר מכן מפקדיו לא הצליחו ליצור עימו קשר. בעקבות זאת ובעקבות המידע שהמערער מסר על מצבו הנפשי של הנפגע, פנה סג"ם דניאל לסרן גילי, הקב"נית, והיא הורתה להביא את הנפגע לבדיקה אצלה או לאבחון במחלקת מיון בבית חולים.
3. למחרת, ביום 9 בינואר, לאחר שיחות שונות של המפקדים בבסיס, הורה המ"פ, סרן אורי, על נסיעה לביתו של הנפגע ושלח לשם כך את ליאב (הנהג) המערער וסמל רומן. כשהגיעו לדירת הנפגע, לא היה מענה והמערער יצר קשר עם בעל הדירה כדי לקבל מפתח. בית הדין המחוזי קבע כי בשלב זה עלה בלב המערער חשש ממשי שהנפגע פגע בעצמו. בעל הדירה הגיע, והמערער וסמל רומן נכנסו אליה. חדרו של הנפגע היה נעול והמערער דפק בדלת בחוזקה. הנפגע פתח ונראה "בהלם". ליד מיטתו נמצאו כדורים וחומר שחשוד כסם (מריחואנה).
4. סרן גילי הורתה להביא את הנפגע לבית החולים לבדיקה פסיכיאטרית דחופה, וכך היה. בהערכה הפסיכיאטרית נמצאו אצל הנפגע סימני דיכאון ומחשבות אובדניות. לכן הומלץ למנוע ממנו גישה לנשק. עם זאת, הנפגע שוחרר מבית החולים לאחר שנמצא כי אין אינדיקציה לסכנה אובדנית מיידית. לאחר שהתקבלו המסמכים הרפואיים, בשעה 2:00 בערך (ב-10 בינואר), הורתה סרן גילי על "נוהל השגחה", ונתנה למערער הנחיות מפורטות כיצד להתנהל מול הנפגע. בין היתר, הנחתה על הפרדת מחסניות מהנשק ועל השגחה קבועה עליו. סרן גילי מסרה כי על המערער וסמל רומן להשגיח על הנפגע בתורנות (לצורך מנוחה) והמפקדים עודכנו בהנחיותיה. בואר כי המערער וסמל רומן לא הצליחו לישון במסודר באותו לילה.
5. בשעה 6:00 בבוקר בערך נסעו הארבעה – המערער, סמל רומן, הנהג ליאב והנפגע – בחזרה לבסיס. בהגיעם הורה סרן אורי שסמל רומן יצטרף לנסיעה אחרת. נקבע כי למערער ולסמל רומן לא היה ברור באותו שלב שהם עדיין משגיחים על הנפגע לפי נוהל ההשגחה, אולם המערער הבין שעליו להישאר עם הנפגע ולהביאו לפגישה עם סרן גילי בשעות הבוקר. ב-11:30 בערך הגיעו המערער והנפגע למשרדה. הקב"נית הדגישה למערער שנוהל ההשגחה מחייב שני משגיחים, ולא אחד, וש"הוא משחק באש". המערער דיבר עם סמל רומן, וזה שב והצטרף אליו להשגחה. לאחר הבדיקה והתייעצות עם קב"ן האוגדה יצאה סרן גילי לחדר ההמתנה וחיפשה את הנפגע. היא הבחינה בסמל רומן, אוחז בנשקו האישי במצב "הכנס". הקב"נית הנחתה להאריך את תוקף נוהל ההשגחה עד שהנפגע ייפגש למחרת עם קב"ן האוגדה, והבהירה למערער ולסמל רומן שעליהם להמשיך לשמש משגיחים ולהרחיק את הנשק מן הנפגע. סרן גילי דיווחה על ההפרות גם לרס"ן נתן, מפקד המגמה. 
6. לאחר מכן הפקיד סמל רומן את נשקו, והוא והמערער השגיחו יחדיו על הנפגע. שלושתם שהו בחדר האוכל. לבקשת הנפגע, המשגיחים הרשו לו לשבת עם חבריו וצפו בו מקרוב. בהמשך, הלכו השלושה לחדר של הנפגע כדי שיוכל לנוח. המערער וסמל רומן התמקמו בחדר מולו, במרחק מטרים אחדים. המערער הסביר בבית הדין המחוזי שהנפגע גרם להם להרגיש שהוא חש בטוב ושאין צורך לדאוג לו יותר מדי; לכן כיבד את רצונו והעניק לו קצת מרחק. אף שהמערער ידע שיש להרחיק את הנפגע מנשק, המשגיחים לא בדקו את החדר שהנפגע שהה בו; לדברי המערער, מפקדיו לא הורו לו לערוך "בדיקה סטרילית" (פסקה 51 להכרעת הדין).
7. ב-16:00 בערך הגיע סגן תומר, סגן המ"פ, לבקר במקום. בית הדין המחוזי קבע שבאותה עת היו דלתות החדרים סגורות. סגן תומר שאל את המערער וסמל רומן מדוע הם שם, והם השיבו שהם משגיחים, בנוהל השגחה, על הנפגע. סגן תומר שאל מדוע אינם צמודים לנפגע, והם השיבו שהוא צודק. סגן תומר הורה למערער לעבור לחדר שבו שהה הנפגע, ולסמל רומן – להתלוות אליו בחזרה למטווחים שהפלוגה קיימה באותו זמן. המערער ציין לפניו שהקב"נית הורתה על השגחה של שני משגיחים, והוסיף שעזיבתו של סמל רומן בעייתית. סגן תומר הנחה את המערער לפנות אל מפקד המחלקה, סג"ם דניאל, כדי שהאחרון ידאג למשגיח מחליף שיצטרף אל המערער. סגן תומר וסמל רומן עזבו את המקום.
8. המערער התקשר לסג"ם דניאל ועדכן אותו שנותר לבדו להשגיח על הנפגע. סג"ם דניאל הורה למערער לצרף את החייל טור' לירן להשגחה, אולם המערער הפר את הפקודה ולא שוחח עם טור' לירן. בית הדין המחוזי מצא כי המערער סבר שיש לטור' לירן משימות אחרות. מחמת הספק הניח בית הדין לטובת המערער כי הושפע גם מהתנהלות קודמת של מפקדיו ומכך שנשאר לפני כן, במספר הזדמנויות, כמשגיח בודד, בעקבות פקודות מפקדים שהיו להשקפתו אחראים על נוהל ההשגחה (סרן אורי וסגן תומר).
9. בשעה 16:00, לאחר שסמל רומן עזב, עבר המערער לחדר של הנפגע. בהמשך שהו השניים בפינת העישון עד ארוחת הערב. ב-18:30 בערך שבו לפינת העישון ומשם – לחדר של הנפגע. סמוך לשעה 19:00 חלף סגן תומר ליד מתחם המגורים וראה שהמערער משגיח לבדו על הנפגע. הוא העיר למערער על הפרת נוהל ההשגחה והורה לו לדווח לסג"ם דניאל כדי שיצורף משגיח נוסף. המערער השיב שיפעל בנדון אך שוב לא עשה דבר. 
10. בשעה 19:20 בערך הבחין המערער שהנפגע נרדם במיטתו. בשעה 19:50 בערך נרדם גם המערער, שהיה עייף. בפרק זמן זה יצא הנפגע לעשן, שוחח עם חיילים אחרים, שב לחדר וראה שהמערער ישן. מאוחר יותר יצא הנפגע מהחדר, הלך למקלחות של פלוגה אחרת, לקח נשק של אחד החיילים, פנה לאזור ה"לש"ביה" ביחידה וירה בעצמו בפניו. חיילים מצאוהו ב-22:30 בערך פצוע קשה. הנפגע סובל מפציעה קשה ורחבת היקף בפניו, לרבות פגיעה ניכרת בראייה, בחוש הריח ובתנועות הלשון והלסת.
9. להשלמת התמונה בחלק זה של הדיון, נציין כי נוהל השגחה מעוגן בפקודת מטכ"ל 33.0219 שכותרתה "טיפול בחייל הנמצא במצוקה נפשית" (26.9.2017), בסעיפים 7–9:
"7.	אם סבור המפקד שהחייל עלול לנסות לפגוע בעצמו או שהחייל כבר ניסה לעשות כן, יפעל המפקד, בנוסף לאמור לעיל כמפורט להלן:
א.	המפקד ימנע מהחייל כל גישה לנשק; לשם כך, ימנה המפקד שני חיילים שמתפקידם להשגיח על החייל, לבל יפגע בעצמו או באחרים (להלן: "המשגיחים"). אם על המשגיחים לשאת נשק בתוקף תפקידם, הם יישאו את הנשק בלי מחסניות, ואת המחסניות יישאו בכיסם.
ב.	מעמד המשגיחים – אם תנאי היחידה מאפשרים זאת, יהיו המשגיחים קצינים או חוגרים בשירות קבע. אם תנאי היחידה אינם מאפשרים זאת, יהיו המשגיחים חיילים בשירות חובה.
ג.	דרגת המשגיחים – ככלל, תהיה דרגת המשגיחים כדרגת החייל, לפחות. אם אין בנמצא חיילים שדרגתם כדרגת החייל, לפחות, והמפקד סבור שהחיילים אחרים מסוגלים לבצע את התפקיד, ימנה המפקד משגיחים שדרגתם נמוכה מדרגת החייל, שמסוגלים, לפי דעתו, לבצע את התפקיד.
ד.	החייל יהיה תחת השגחת המשגיחים, בנפרד משאר חיילי היחידה, במקום שיש בו תנאי מנוחה הולמים. יש להביא את החייל לבדיקת גורם רפואי או גורם ברה"ן (להלן: "הגורם הבודק"), שיטפלו בחייל בהתאם לשיקוליהם המקצועיים. ההשגחה כאמור, לא תוסר מהחייל עד להבאתו בפני גורם רפואי או בפני גורם ברה"ן שיחליטו לגבי המשך ההשגחה על החייל.
ה.	הנשק יוחזר לחייל על-פי החלטת מפקד בדרגת סא"ל, לפחות, ולאחר קבלת חוות דעת כתובה מגורם בריאות הנפש, הקובעת, כי אין מניעה לאפשר לחייל גישה לנשק.
8.	אם החליט הגורם הבודק שיש צורך גם באבחון פסיכיאטרי, יובא החייל בפני פסיכיאטר, בהתאם ללוחות הזמנים שקבע הגורם הבודק. אם ראה הגורם הבודק צורך בכך, תימשך ההשגחה על החייל עד להבאתו לפסיכיאטר. הטיפול בחייל וההשגחה עליו ימשיכו בהתאם להוראות הפסיכיאטר.
9.	המשגיחים על החייל, כאמור בפקודה זו, יוחלפו בתורנות, כאילו הייתה זו שמירה, בהתאם לשעות השמירה המותרות, כמפורט בפ"מ 33.0213 'שעות שינה ומנוחה של חיילים'".
כמו כן, על-פי סעיף 1(ד) לפקודה, "מפקד החייל" הוא מפקדו הישיר של החייל "בדרגת סג"ם ומעלה".
החלת הדין על העובדות
10. בית הדין המחוזי עמד על יסודות העבירה של חבלה ברשלנות (בענייננו – במחדל) והרחיב בסוגייה של חובת הזהירות, מושגית וקונקרטית, והפרתה תוך נטילת סיכון בלתי סביר להתרחשות הנזק. בואר כי מקורות חובה אפשריים הם פקודת מטכ"ל 33.0219 הנ"ל; היות המערער מפקדו של הנפגע; פקודות ישירות שקיבל; ויצירת מצב מסוכן. בית הדין קיבל את טענת ההגנה שלפיה על פי הפקודה המטכ"לית והעדויות שהובאו לפניו, המערער לא היה אחראי לנהל את ההשגחה על הנפגע. עם זאת, נמצא שהפר את חובת הזהירות בכמה היבטים ובמספר הזדמנויות: הוא פיקח על הנפגע מחדר נפרד, לעיתים כשהדלת סגורה ובלא קשר עין ביניהם; הוא לא נקט אמצעים למנוע מן הנפגע גישה לנשק; הוא הפר פקודה מפורשת של סג"ם דניאל לשלב את טור' לירן בהשגחה (ודאי לאחר שסגן תומר דרש מהמערער שנית לשוחח עם סג"ם דניאל); ולא דיווח למפקדיו על עייפותו לאחר השגחה ארוכה בלא שינה מספקת, וכך נרדם והותיר את הנפגע בלא השגחה. לגבי שתי ההפרות האחרונות – אי מילוי פקודה ואי דיווח למפקדים – נמצא קשר סיבתי עובדתי ומשפטי לתוצאה. 
11. טענות המערער שהמעשה האובדני של הנפגע וההוראה של סגן תומר לסמל רומן לעזוב למטווחים, היו גורמים זרים מתערבים שנתקו את הקשר הסיבתי, נדחו לאחר שנקבע כי המעשה האובדני (וההכנות אליו) הוא הוא המעשה שהיה על המערער למנוע; וכי גם אם סגן תומר שגה, הרי שבעת ובעונה אחת (ושוב אחר כך) הוא הורה למערער לשוחח עם סג"ם דניאל, וזה כאמור, מצא פתרון לבעיה – אלא שהמערער הפר את פקודתו. בהתאם, נקבע כי הקשר הסיבתי לא ניתק. 
12. לצד זאת, ציין בית הדין כי "לא ניתנה התייחסות מספקת מצד הגורמים הפיקודיים לצורך בהחלפת משגיחים ובבחינת ערנותם ... [ו]בניגוד לנהלים ... לא גובשו רשימות שמירה" (הדגשות במקור, פסקה 104 להכרעת הדין).
13. אשר ליסוד הנפשי בעבירה, רשלנות, נקבע שחייל מן היישוב שמופקד על השגחה על פי הנוהל, מודע בכוח לאפשרות גרימת הנזק אם לא ימלא את חובתו. יתר על כן, המערער היה מודע למצבו המיוחד של הנפגע ולנסיבות שהובילו להפעלת הנוהל; לאחר שסרן גילי שוחחה איתו, הבין שעל ההשגחה לכלול שני שומרים תוך הרחקה מנשק; והיה מודע לחובה לצרף אליו להשגחה את טור' לירן, בהתאם לפקודה של סג"ם דניאל. כמו כן, נקבע כי היה מודע גם לכך שחסרו לו שעות שינה. בית הדין קמא הסיק מכך שהמערער היה מודע בכוח לאפשרות שיירדם במהלך ההשגחה, ומאחר שהיה משגיח יחיד – גם לאפשרות שהנפגע יישאר לבדו ועלול לבצע מעשה אובדני. הוטעם כי גם אם המערער הבין שטור' לירן טרוד בעיסוקים אחרים, ואף אם סבר שיוכל להשגיח לבדו על הנפגע – הוא נטל סיכון בלתי סביר. בית הדין הדגיש כי רק במקרים נדירים תיחשב סטייה מהוראות הבטיחות לסיכון סביר ובמקרה שלפנינו, "מקום בו מפקדי[ו] ... העירו לו בזמן אמת שלא ליטול את הסיכון האמור ולצרף את טור' לירן להשגחה, חוסר הסבירות הופך לקיצוני" (פסקה  150 להכרעת הדין).
14. נמצא אפוא שהתקיימו כל יסודות העבירה ובית הדין נפנה לבחון את בקשת המערער לזכותו מחמת הגנה מן הצדק, לנוכח אכיפה בררנית בשני היבטים. היבט ראשון הוא ההיבט הכללי, שבמסגרתו הציגה ההגנה את הנחיית פרקליט המדינה 2.37 "מדיניות התביעה בהחלטה על העמדה לדין בגין עבירות של גרימת מוות וגרימת חבלה ברשלנות". נטען כי בנסיבות העניין, על פי ההנחיה, לא היה מקום להגיש כתב אישום נגד המערער. בית הדין המחוזי דחה את הטענה והזכיר בהקשר זה גם את הנחיית התביעה הצבאית הראשית 2.01 "עבירות הריגה וגרימת מוות ברשלנות", שלפיה יש לשקול גם "שיקולים צבאיים ייחודיים, כגון רשלנות שמקורה בהתנהלות של מפקדים (סעיף 6 להנחיה)" (פסקה 163). בואר כי "אף שההנחיה מתייחסת לעבירות שתוצאתן מוות, עקרונותיה רלוונטיים גם למקרים בהם נגרמה חבלה" (שם). בית הדין פסק כי הגשת כתב האישום בעבירת חבלה ברשלנות תאמה את ההנחיות הנ"ל, מאחר שמקור החובה היה ברור, ישיר ומבוסס; המערער חרג מסטנדרט הזהירות חריגה מהותית ומשמעותית; וצפה בסבירות גבוהה את האפשרות להתרחשות מעשה אובדני. כמו כן נקבע שההגנה לא הוכיחה, כמותית ומהותית, סטייה מן המדיניות המקובלת של התביעה ביחס למקרים אחרים.
15. היבט שני, פרטני, עניינו בטענת ההגנה כי המערער הופלה לרעה מול מפקד המחזור, רס"ן נתן, ומול מפקד הפלוגה, סרן אורי, שלא הועמדו לדין כלל. המערער אף הפנה לפסקי הדין בבית הדין המחוזי בעניינם של סג"ם דניאל וסגן תומר, שהורשעו בסעיף עבירה שהרשעה בו אינה נושאת רישום פלילי, חלף הסעיף שיוחס להם בכתבי האישום. השופטים אכן התרשמו כי מן הראיות שהוצגו להם עולה שסרן אורי התרשל התרשלות בולטת במיוחד – הן באי מילוי חובותיו בתור האחראי ביחידה לנוהל ההשגחה, הן בהוצאת סמל רומן ממשימת ההשגחה בשעות הבוקר. בואר כי הנמקת התביעה להימנע מהגשת כתב אישום בעניינו, מאחר שסברה כי יקשה עליה להוכיח קשר סיבתי – אינה חפה מקשיים. עם זאת, שופטי הרוב מצאו כי אחריותו של המערער מובחנת מזו של שאר המפקדים – הוא ניצב במעגל הפנימי ביותר של נוהל ההשגחה ושימש משגיח ישיר במשימה מסוימת וברורה. נקבע כי המערער הוא הגורם העיקרי ביותר שהיה יכול למנוע את הנזק ביעילות וכי בכך שלא מילא את פקודות מפקדיו, גרם להכשלתם. על כן דחו שופטי הרוב את טענת האכיפה הבררנית. לעומתם, סבר שופט המיעוט שתוצאה שלפיה רק המערער – מכל שרשרת הפיקוד שכשלה – יורשע בעבירה נושאת רישום פלילי, פוגעת מהותית בתחושת הצדק. על כן היה ממיר את סעיף האישום לעבירה שהרשעה בה אינה נושאת רישום פלילי: התרשלות, לפי סעיף 124 לחוק השיפוט הצבאי.
16. סיכומו של דבר: בית הדין המחוזי קבע פה אחד שהמערער ביצע את המיוחס לו. בדעת רוב הורשע המערער בעבירה שננקבה בכתב האישום, חבלה ברשלנות, לפי סעיף 341 לחוק העונשין.
עיקרי טענות הצדדים
טענות המערער
17. ההגנה שבה על טענותיה כנגד הרשעתו של המערער בעבירה שיוחסה לו בכתב האישום, כפי שהוצגו לפני בית הדין המחוזי. 
18. בין היתר, טענה כי לנוכח הוראת סעיף 1(ד) לפקודה המטכ"לית, המעגנת את נוהל ההשגחה, שלפיה "מפקד החייל" הוא מפקדו הישיר של החייל "בדרגת סג"ם ומעלה" – אין לראות במערער כמי שאחראי לכישלון ביישום הנוהל. 
19. כמו כן, נטען כי אין קשר סיבתי ישיר בין מעשיו של המערער לתוצאה, שכן המפקדים השונים לא וידאו את ביצוען של הפקודות שנתנו במסגרת נוהל ההשגחה ובכך הפרו את חובתם. זאת ועוד, סרן אורי וסגן תומר הפרו את נוהל ההשגחה בעצמם ולנגד עיניו של המערער, כאשר שלחו את המשגיח השני למשימות והותירו את המערער משגיח יחיד, גם אם לפרק זמן מסוים. נטען כי התנהלות זו השפיעה על האווירה ועל יחסו של המערער להוראות הנוהל. נטען גם כי הפקודה לצרף את לירן לא הייתה ישימה, שכן לירן הגיע באיחור למקום והיה עסוק בביצוע משימות שחייבו נשיאת נשק. 
20. ההגנה שבה והדגישה את מחדלי המפקדים ביחידה, את הפרת הפקודה המסדירה את שעות השינה של המשגיחים ואת אי-הכנתה של רשימת שומרים לשם כך. נטען כי במשך למעלה מ-32 שעות רצופות המערער לא ישן והמפקדים, שהיו ערים לכך, הפרו את חובתם בנושא. עוד הודגש בהקשר זה כי אין לזקוף לחובתו של המערער את העובדה שלא דיווח למפקדיו על עייפותו.
21. במישור הראייתי טענה ההגנה נגד ממצאי המהימנות שנקבעו לגבי עדותו של סגן תומר, ובפרט כלפי הקביעות העובדתיות שנסמכו עליה בנוגע לשיחה עם המערער בשעות הערב. נטען כי מדובר בגרסה שמסר סגן תומר במטרה להרחיק עצמו מהאירוע וכי אין לקבל את עדותו בעניין זה ללא חיזוק משמעותי.
22. ולבסוף, נטען על ידי ההגנה בערעור כי מטעמים של צדק, לנוכח אי העמדתו של מפקד הפלוגה לדין ולנוכח תוצאות ההליכים בבית הדין המחוזי בעניינם של סגן מפקד הפלוגה ומפקד המחלקה – אין להותיר את הרשעתו של המערער, שהיה בדרג הזוטר ביותר, שהשלכותיה, גם אם של "רישום פלילי מופחת", חמורות יותר בהשוואה לאחרים, שהורשעו בעבירה ללא רישום פלילי כלל. 
תשובת התביעה
23. התביעה הצבאית סמכה ידיה על הכרעת הדין. התביעה סבורה כי לא הוצגו טעמים המצדיקים התערבות בממצאי המהימנות, בממצאים העובדתיים ובמסקנות של בית הדין קמא. נטען כי בית הדין בחן את הראיות בקפידה לאחר שניתח את העדויות השונות ואת התרשמותו הישירה מהן, ואין להתערב בקביעותיו.
24. התביעה הדגישה כי גרסתו של סגן תומר היא בבחינת הודאה מפלילה שסיבכה אותו בהתרשלות ובאחריות לתוצאה, ואף משום כך יש ליתן לה משקל של ממש. כמו כן, נטען כי עדותו של סגן תומר הייתה עקבית, ואילו גרסתו של המערער במצ"ח ואף במסגרת גדר הכפירה סתרה את עדותו בבית הדין בנושא.
25. אשר לטענות ההגנה מן הצדק, התביעה סבורה כי החלטתה להעמיד לדין שלושה מן המעורבים בפרשה, סבירה ומאוזנת ובוודאי אינה יוצרת תחושה של חוסר צדק. כמו כן, התביעה שבה על עמדתה כי ההתרשלויות המשמעותיות של המעורבים האחרים, בפרט בשעות הערב, ניתקו את הקשר הסיבתי המשפטי בין התנהלותו של מפקד הפלוגה לתוצאה, ולכן לא היה מקום להעמידו לדין פלילי.
26. לבסוף, בואר כי מעבר להיותו משגיח, מעמדו של המערער כמפקד כיתה מגבש, כשלעצמו, אחריות לתוצאה. הודגש כי המערער היה מפקד כיתה ותיק ומנוסה, וכי התרשלותו באה לידי ביטוי בבחירתו להפר את הפקודות שניתנו לו ולהימנע מלקרוא לטור' לירן כדי שישמש משגיח נוסף או מלהציג למפקדיו את עייפותו. 
דיון והכרעה
המסגרת העובדתית
27. כידוע, כלל הוא כי ערכאת הערעור אינה נוטה להתערב בממצאי מהימנות ועובדה של הערכאה הדיונית. "הטעם העיקרי לכך נעוץ ביתרונה של הערכאה המבררת – מי ששמעה את העדים שהובאו לפניה והתרשמה מהם ישירות" (עניין ד' א' לעיל, בפסקה 36; ע"פ 9352/99 יומטוביאן נ' מדינת ישראל, פ"ד נד(4) 632, 640 (2000); ע"פ 6443/23 פלוני נ' מדינת ישראל, פסקה 17 (9.12.2025); ע"פ 7880/19 פלוני נ' מדינת ישראל, פסקה 63 (2.8.2022)). בחינת כלל העדויות השונות והראיות שהוגשו בהסכמה, והנמקתו המפורטת של בית הדין קמא – בראי טענות הצדדים כמבואר לעיל – מעלה כי אין שום עילה להתערב בממצאי המהימנות שקבע בית הדין קמא ובממצאים שבעובדה שנסמכו עליהם. 
המסגרת הנורמטיבית
28. כאמור, המערער הורשע בעבירה של חבלה ברשלנות, לפי סעיף 341 לחוק העונשין:
"העושה מעשה שלא כדין, או נמנע מעשות מעשה שחובתו לעשותו, והמעשה או המחדל אינם מן המפורטים בסעיפים 338 עד 340, ונגרמה בהם חבלה לאדם, דינו – מאסר שנה".
לפנינו עבירה תוצאתית שעל פי היסוד העובדתי בה יש להוכיח (לענייננו), מחדל שהוא "הימנעות מעשייה שהיא חובה לפי כל דין או חוזה" (סעיף 18(ג) לחוק העונשין), שגרם, על פי מבחני הקשר הסיבתי, לתוצאה של "חבלה" שהיא "מכאוב, מחלה או ליקוי גופניים, בין קבועים ובין עוברים" (סעיף 34כד לחוק העונשין). 
לעניין היסוד הנפשי בעבירה, בהתאם להוראת סעיף 21(א) לחוק העונשין שכותרתו "רשלנות", יש להוכיח "אי מודעות לטיב המעשה, לקיום הנסיבות או לאפשרות הגרימה לתוצאות המעשה, הנמנים עם פרטי העבירה, כשאדם מן היישוב יכול היה, בנסיבות העניין, להיות מודע לאותו פרט, ובלבד שלעניין הפרטים הנותרים הייתה לפחות רשלנות כאמור" (ראו ע"פ 2352/19 דנילוב נ' מדינת ישראל (15.10.2019); רע"פ 4348/08 מאיר נ' מדינת ישראל, פסקה 31 לפסק הדין של השופטת פרוקצ'יה (8.7.2010); ע/87/05 סמל סופר נ' התובע הצבאי הראשי (2006)). 
בואר עוד כי "בבסיס ההגדרה של עבירת הרשלנות מונח יסוד נורמטיבי-ערכי, המשותף ליסוד העובדתי וליסוד הנפשי" (רע"פ 9188/06 עדי נ' מדינת ישראל (5.7.2010)). בשנת 2016 נכנס לתוקפו תיקון 126 לחוק העונשין ובעקבותיו אף נקבע בסעיף 21(א)(2) לחוק העונשין כי "בעבירה שעם פרטיה נמנית תוצאה שנגרמה על ידי המעשה או סכנה העלולה להיגרם בשלו" יש להראות כי "העושה נטל סיכון בלתי סביר להתרחשות התוצאה או לגרימת הסכנה כאמור" (הדגשות הוספו. ראו רע"פ 6716/17 מירז נ' מדינת ישראל (10.4.2018)).
מקור החובה והיקפה
29. כאמור, למערער יוחסה עבירת רשלנות במחדל – שלא נקט צעדים נדרשים למניעת החבלה על אף חובה שהוטלה עליו בדין. חובה זו עשויה להיות גם "חובת הזהירות הכללית הנהוגה בבחינה הנזיקית של הרשלנות", היינו חובת זהירות מושגית, אשר "מבטאת מדיניות משפטית דינמית, הרגישה לצרכים המשתנים ולהשקפות החברה... היא מושתתת על מבחני צפיות טכנית ונורמטיבית, ובמסגרתה נלקחים בחשבון שיקולי מדיניות שונים" (ע"פ 7193/04 יקירביץ' נ' מדינת ישראל, פסקה 53 (30.4.2007)), וחובת זהירות קונקרטית, הבוחנת פרטנית אם בנסיבות המקרה אדם סביר יכול וצריך היה לצפות את התוצאה שנגרמה (רע"פ 1007/05 מדינת ישראל נ' בוחבוט, פ"ד סג(1) 63, 87, 132 (2008); עניין עדי לעיל, בפסקה 26). 
30. מקובלת עלינו טענה ההגנה, שלפיה, על פי הפקודה העוסקת ב"טיפול בחייל הנמצא במצוקה נפשית" (פקודת מטכ"ל 33.0219) ועל פי הראיות שהוצגו במשפטו של המערער – לא הוכח כי היה אחראי לנוהל ההשגחה, והאחריות בנושא, ובכללה האחריות לניהול רשימת שומרים והחלפתם, הוטלה על מפקדיו. עם זאת, כפי שנפרט להלן, בנסיבות העניין, הייתה על המערער חובת זהירות מושגית וקונקרטית מוגברת ממקורות אחרים, והיה עליו לנקוט צעדים נדרשים למניעת החבלה לנפגע. 
31. במה דברים אמורים? המערער היה מפקדו הישיר של הנפגע והיה ער למצבו הנפשי ולסיכון הנובע ממנו. בואר בפסיקה רבת-שנים כי מפקד חב חובת זהירות כלפי חייליו. "ערכי היסוד הקיימים בצבא לגבי יחסי מפקד ופקודו מטילים... [עליו] אחריות לדאוג לשלום פקודו והוא חייב בין השאר, לפעול באופן סביר כדי להמעיט עד המינימום האפשרי את הסכנה לחיים שפעולת הפקוד במסגרת הצבאית גוררת אחריה" (ע/19/58 התובע הצבאי הראשי נ' סרן פז, פד"צ 1958, 207, 314 (1958)). המפקד נדרש "בכל ענין המצוי בתחום סמכותו לדאוג לשלומו ולביטחונו של החייל הנתון לפיקודו" (ע/37/89 התובע הצבאי הראשי נ' סגן פירסטר, פד"צ 1989, 22, 25 (1989); ראו גם ע/55/76 התובע הצבאי הראשי נ' ראובן (1976)). 
32. לצד חובת הזהירות שחב מפקד כלפי פקודו ובמצטבר לה, הרי שכעולה מן העובדות שהוכחו כמבואר לעיל, קיימת למערער חובת זהירות גם בהיותו מי שיצר כלפי הנפגע מצב מסוכן, בהותירו אותו ללא שני משגיחים, כנדרש, עד שכמשגיח יחיד – נרדם ואפשר לנפגע לפגוע בעצמו. נקבע זה מכבר כי בנסיבות מסוימות, כאשר אדם יוצר בהתנהגותו מצב מסוכן המעמיד בסכנה אינטרס מוגן של אחר, קמה לו חובת עשייה אקטיבית לפעול לנטרול הסיכון ולמניעת התרחשות הנזק: "ניתן לומר שאדם א' התרשל בעצם המחדל שלא למנוע את המצב המסוכן שהוא עצמו תרם ליצירתו, והיה עליו לצפות את הנזק שהמצב עלול להסב לאדם ב'" (ע"פ 119/93 לורנס נ' מדינת ישראל, פ"ד מח(4) 1, 32 (1994); ע"פ 1713/95 פרידמן נ' מדינת ישראל, פ"ד נ(1) 265, 275 (1996); ע"פ 2247/10 ימיני נ' מדינת ישראל, פ"ד סד(2) 666, 724 (2011); ע/193/94 סא"ל שלו נ' התובע הצבאי הראשי (1995); עניין סגן ת' כ' א' לעיל, בפסקה 38). 
33. ולבסוף, המערער מונה על ידי מפקדיו לשמש משגיח על הנפגע, לנוכח החשש כי יפגע בעצמו. המערער קיבל פקודות ישירות לשם ביצוע המשימה, ובהן הפקודה לצרף אליו משגיח נוסף. המשימה הברורה והפקודות המדויקות שניתנו למערער במסגרת ההשגחה על הנפגע, לנוכח הסיכון לחייו, משמשות כשלעצמן מקור חובה לענייננו (ראו גם סעיף 122 לחוק השיפוט הצבאי). 
34. חובות הזהירות – זו החלה על המערער כמפקד, זו המוטלת עליו כמי שיצר מצב מסוכן וזו החלה עליו מכוח המשימה והפקודות שהוטלו עליו – משתלבות זו בזו ומצטברות האחת לרעותה, באופן המקים, בנסיבות המקרה, חובת זהירות מוגברת. 
האם המערער הפר את חובת הזהירות?
35. אף בחלק זה של הדיון מקובלת עלינו טענת ההגנה כי מפקדיו של המערער התרשלו ביישום נוהל ההשגחה, ובפרט בכך שלא נקבעה רשימת שומרים מסודרת והמערער השגיח על הנפגע במשך שעות ארוכות וממושכות ברציפות. זאת ועוד, לאורך האירוע, החל מהשלב שהנפגע הובא ליחידה ועד הירי, הבחינו המפקדים בהפרות של נוהל ההשגחה המעוגן בפקודה המטכ"לית (למשל כשסמל רומן נשא נשק בסמוך לנפגע או כשסמל רומן והמערער השגיחו על הנפגע מתוך חדר אחר), ואף הפרו אותו בעצמם. כך, סרן אורי, מפקד הפלוגה, שלח בשעות הבוקר את אחד משני המשגיחים, סמל רומן, למשימה נוספת והותיר את המערער משגיח יחיד; כך, סגן מפקד הפלוגה, סגן תומר, שלח בשעות אחר הצהריים את סמל רומן למשימה ושוב הותיר את המערער כמשגיח יחיד ולא המתין לצירוף המשגיח הנוסף. בהינתן מודעותם של המפקדים לכך שהמערער השגיח על הנפגע ברציפות ולאורך פרק זמן ממושך, הרי שכפי שטענה ההגנה, בנסיבות הכוללות של המקרה, אי הדיווח של המערער על עייפותו, על אף הסיכון הרב לחיי הנפגע, אינו יכול להיחשב כהתרשלות במישור הפלילי (ראו והשוו עניין ד' א' לעיל, בפסקאות 56, 65).
36. אלא שהפרתה של חובת הזהירות שחב המערער באה לידי ביטוי באופן מובהק וקיצוני כשהפר פעם אחר פעם פקודות ישירות של מפקדיו לקרוא למשגיח נוסף, שישגיח יחד עימו על הנפגע. המערער, מפקד כיתה ותיק ומנוסה שהיה מפקדו הישיר של הנפגע ושהיה ער למצבו הנפשי ולסיכון לחייו, הכיר את נוהל ההשגחה ואת חשיבות ההקפדה על הוראותיו. לעניין זה נשוב ונזכיר כי הקב"נית, שהבחינה בשעות הבוקר כי המערער נותר משגיח יחיד על הנפגע, העירה לו על כך ומסרה לו כי "הוא משחק באש". לכן כאשר בשעה 16:00 בערך בחר להפר את פקודתו הישירה, הפשוטה והברורה, של מפקד המחלקה, סג"ם דניאל (בהמשך להוראתו של סגן תומר), לצרף אליו את טוראי לירן כמשגיח נוסף – הגביר המערער את הסיכון הבלתי סביר לחייו. משנה חומרה יש לייחס להתנהלותו לאחר ששוב, בשעה 19:00 בערך, כאשר סגן תומר, סגן מפקד הפלוגה, הורה לו לפנות אל מפקד המחלקה ולצרף אליו משגיח נוסף, המערער בחר להפר פעם נוספת את הפקודה, ולהותיר על כנו את הסיכון הבלתי סביר לחיי הנפגע. 
37. לנוכח ההפרות החוזרות ונשנות של המערער, הימנעותו – כמי שקיבל את הפקודה והאחריות למשימה ואף כמפקד ישיר – לקרוא למשגיח נוסף, אינה סבירה. משעסקינן בהפרה מתמשכת של החובה לשמור על חיי אדם, הרי שהתנהלותו של המערער עולה כדי חריגה ניכרת מאמת מידה של סבירות והיא מגבשת התרשלות במידה גבוהה. 
האם ניתק הקשר הסיבתי?
38. כאמור, כחלק מהיסוד העובדתי בעבירה, יש להוכיח קיומו של קשר סיבתי בין המחדל לתוצאה – קשר סיבתי עובדתי, הבוחן אם התוצאה הייתה נגרמת אלמלא המחדל; וקשר סיבתי משפטי – הבוחן אם אדם סביר היה יכול לצפות את התקיימות התוצאה, ואם היה צריך לצפות אותה (דנ"פ 404/13 פלוני נ' מדינת ישראל, פסקות 19–24 לפסק הדין של הנשיא (בדימ') גרוניס (15.4.2015); ע"פ 1739/24 מדינת ישראל נ' פלוני, פסקות 4–9 (8.5.2025)). בואר גם כי "לא נדרשת צפיות של תהליך הגרימה המדויק לפרטיו" (ע"פ 7039/21  מריאם נ' מדינת ישראל (5.7.2023); ע/580/09 רב"ט ולטוצ'יאנו נ' התובע הצבאי הראשי, פסקה 61 (2010)).
39. השתלשלות העניינים במקרה שלפנינו מעלה כי הוכח במידת הוודאות הדרושה בפלילים, קשר סיבתי עובדתי בין הימנעותו של המערער לקרוא למשגיח נוסף לבין התוצאה הקשה. כמו כן, לנוכח הפרטים שהיו בידיעת המערער, יש לקבוע כי אדם סביר בנעליו יכול היה וצריך היה לצפות כי הותרת משגיח יחיד, עייף, על הנפגע – בניגוד לפקודות שקיבל המערער ובניגוד לנוהל ההשגחה שהכיר – עלולה לאפשר לנפגע הזדמנות לפגוע בעצמו, כפי שלמרבה הצער קרה. 
40. לעיתים קיים גורם אחר, למשל מתרשל נוסף, מעבר להתרשלות הנאשם, אשר תורם להיווצרות התוצאה. הגורם האחר ייחשב ל"גורם זר מתערב" הקוטע את הקשר הסיבתי המשפטי בין מעשה הנאשם (או מחדלו) לתוצאה, כאשר התשובה לשאלות: "האם הייתה חובה על הנאשם, כאדם סביר, לצפות את התערבותו של הגורם המתערב" (דנ"פ 404/13 פלוני לעיל, בפסקה 25), ו"אם ניתן וצריך היה לצפות את פעולתו של גורם זה באורח סביר" (ע"פ 1739/24 פלוני לעיל, בפסקה 10) – היא שלילית. לצד מבחן הצפיות הסבירה נוהגים עוד שני מבחני משנה נוספים:
"עניינו של 'מבחן הסיכון' בשאלה אם התוצאה שנגרמה מצויה בתחום הסיכון שיצרה התנהגותו של המבצע. אם התשובה לכך חיובית – הרי שהקשר הסיבתי המשפטי מתקיים גם כאשר גורם זר מתערב תרם להתהוות התוצאה. כמו כן, 'מבחן השכל הישר' בוחן, על רקע מאפייני התנהגותו של המבצע, אם התערבותו של הגורם הזר שוללת, מבחינה הגיונית, את הקשר הסיבתי" (שם, בפסקה 11).
41. כאמור, המערער טען כי מחדלים של המפקדים, ובפרט אי החלפתו לאחר שהשגיח על הנפגע שעות ארוכות ברציפות, וכן שליחת המשגיח האחר, סמל רומן, למשימות אחרות, בטרם יצורף משגיח שני – ניתקו את הקשר הסיבתי המשפטי. אולם אף שלמעשים ולמחדלים אלה תרומה להגברת הסיכון שהתממש, הם אינם קוטעים את הקשר הסיבתי המובהק בין מחדלו של המערער לתוצאה. המערער היה מפקדו הישיר של הנפגע והיה ער למצבו הנפשי, לסיכון לחייו ולצורך בנוכחות שני משגיחים בסמוך לו. הוא המשגיח שנותר עם הנפגע, ולבסוף, וזה העיקר – הוא שהפר, פעמיים, את הפקודות של מפקדיו לצרף משגיח נוסף ולכן נותר משגיח יחיד לאורך זמן, באופן שהגביר במידה ניכרת את הסיכון לחיי הנפגע. התוצאה הקשה היא בתחום הסיכון שיצרה התנהגותו, ובמבחן השכל הישר, על רקע מאפייני התנהגותו – אין לקבוע כי התנהלות אחרים ניתקה את הקשר הסיבתי המשפטי בינה לבין התוצאה. 
42. אשר לטענה נוספת שהשמיעה ההגנה בהקשר זה, ולפיה מעשיו של הנפגע קטעו את הקשר הסיבתי – הרי שאלה בוודאי מצויים בתחום הסיכון שיצרה התנהגותו של המערער. אדרבה, זהו בדיוק הסיכון שהיה על המערער למנוע.
טענות בדבר הגנה מן הצדק
43. טענתה החלופית של ההגנה היא כי אף אם הוכחו יסודות העבירה שיוחסה למערער, אין להרשיעו בה, לנוכח "אכיפה בררנית", בהתחשב בפער הנטען בין העמדתו של המערער לדין לבין מדיניות ההעמדה לדין של מערכת התביעה הכללית ומערכת התביעה הצבאית ויישומה; ובהתחשב באי העמדתו לדין של מפקד הפלוגה ובתוצאות המשפטים של סגן תומר וסגן דניאל בבית הדין המחוזי. 
44. כידוע, "אכיפה בררנית" מתקיימת כאשר "סמכות האכיפה הופעלה נגד אחד ולא נגד אחרים, ללא כל טעם המצדיק את ההבחנה ביניהם" (ע"פ 901/23 בנימין נ' מדינת ישראל, פסקה 29 לפסק הדין של השופט כבוב (6.7.2025)). הוטעם בעניין זה כי אין די בהבדל באכיפה ויש להראות שההבדל אינו מוצדק:
"על המבקש לחסות בצלה של הגנה מן הצדק בטענה של אכיפה בררנית, להוכיח כי ההבחנה בין המעורבים השונים מבוססת על שיקולים בלתי ענייניים של המאשימה; או כי מדובר באכיפה אשר פוגעת בשוויון בין שווים כאשר הדבר נעשה למטרה פסולה, מתוך שרירות-לב או על בסיס שיקולים שלא ממין העניין או כי מדובר במחדל, רשלנות או טעות בשיקול דעתה של הרשות, תוך שנדרש להצביע לעניין זה על ליקוי מהותי" (שם; ההדגשה במקור).
45. נטל השכנוע ונטל הבאת הראיות הראשוני להוכחת אכיפה בררנית מוטל על כתפי הנאשם, הנדרש לסתור את חזקת התקינות המנהלית. אם עמד בנטל והציג תשתית ראייתית מספקת, יעבור הנטל אל הרשות להוכיח כי פעלה מטעמים ענייניים וסבירים (ע"פ 3507/19 בורקאן נ' מדינת ישראל (3.12.2020); יצחק עמית חסיונות ואינטרסים מוגנים – הליכי גילוי ועיון במשפט האזרחי והפלילי 323 (2021)). 
46. כמו כן, אף אם הוכחה אכיפה בררנית, יש להוסיף ולבחון מה הסעד הראוי בגינה: "האם האכיפה הבררנית מגיעה עד כדי הדרגה המקימה 'הגנה מן הצדק' או שמא, חרף הפגם, התשובה המתאימה היא במישור הענישה" (ע"פ 8551/11 סלכגי נ' מדינת ישראל, פסקה 15 (12.8.2012)). הוטעם כי "גם אם הוכח קיומה של אכיפה בררנית, הרי שסעד קיצוני של ביטול כתב האישום שמור למקרים חריגים, בהם לא ניתן לרפא את הפגם באמצעים חריפים פחות, כגון תיקון כתב האישום או הקלה במידת העונש" (ע"פ 7659/15 הרוש נ' מדינת ישראל (20.4.2016). ראו עניין ת' כ' א' לעיל, בפסקה 71 והאסמכתאות המנויות שם). 
47. בראי האמור, נדון תחילה בטענה הפרטנית בדבר הבדל שאינו מוצדק בין העמדתו לדין של המערער והשלכות הרשעתו, לבין מצבם המשפטי של מפקדים אחרים המעורבים בפרשה. ראשית נפנה לקביעתו של בית הדין המחוזי, שלפיה על פי הראיות שהוצגו במשפטו של המערער, מפקד הפלוגה, סרן אורי, היה אחראי לנוהל ההשגחה וכן: 
"[סרן] אורי עזב את הבסיס במהלך נוהל ההשגחה מבלי להעביר את  האחריות למפקד אחר, ובפרט לסגנו, סגן תומר, אשר היה אמור לשמש כממלא מקומו. מחדלו ... מתעצם לאור כך שידע על הפרות הנוהל ולמרות שמפקדים אחרים שהו באותה עת במטווחים, כאשר פנה [סג"ם] דניאל בבקשה לקבל אישור לשוב לפלוגה, נענה בסירוב מ[סרן] אורי, אשר הסתפק בהנחיה כללית בדבר הסדרת הנוהל. 
מעבר למחדלים האמורים, [סרן] אורי תרם להפרת הנהלים בכך שהעביר את סמל רומן למשימה אחרת [בשעות הבוקר – הבהרה שלנו] והותיר את [המערער] כמשגיח יחיד..." (הדגשות במקור, פסקאות 179–180 להכרעת הדין).
אכן, על פני הדברים, התרשלותו של מפקד הפלוגה מצויה במדרג גבוה.
48. אשר למעורבותם של מפקדים אחרים, מאז הדיון בערעורים שלפנינו ניתנו פסקי הדין בערעורים בעניינו של סג"ם דניאל ובעניינו של סגן תומר. סג"ם דניאל זוכה מאשמה, ונקבע לגביו כי על פי הראיות שהוצגו במשפטו והקביעות העובדתיות שם,  
"בנסיבות המיוחדות של המקרה, כפי שהן עולות מחומר הראיות שלפנינו, על אף הסיכון לחיי אדם ולשלמות גופו שלמרבה הצער התממש – התנהלותו של המערער לא חצתה את הרף הפלילי, ולו מחמת הספק. מכלול הפעולות שנקט המערער – ובראשן הנחייתו המדויקת לסמל ש' ע', מפקד כיתה ותיק ומוערך, שנחשב מיומן ומקצועי, לצרף משגיח ספציפי שנכח במקום (לצד הנחיה נוספת לסמל שלו, 'שלא לזוז מן הנפגע') – אינו עולה כדי הפרת החובה שהמערער היה חייב בה במרחב הפלילי, אך בשל אי-וידוא ביצועה של ההנחיה בדבר צירוף המשגיח הנוסף.
נזכיר שוב כי המערער לא היה אחראי על נוהל ההשגחה ואף לא שהה בסמוך לנפגע. מפקדיו דחו את בקשותיו לפגוש בנפגע במהלך הימים הרלוונטיים. מפקדיו הם שניהלו את נוהל ההשגחה על הנפגע והם ששלחו, כל אחד בנפרד, את אחד משני המשגיחים למשימות אחרות. בד בבד, המערער היה אחראי על פעילות עצימה, אינטנסיבית וכרוכה בירי חי של 30 חיילים שהיו תחת פיקודו. המסר הפיקודי שהועבר למערער היה כי הוא נחוץ יותר במטווחים" (עניין ד' א' לעיל, פסקאות 65–66).  
49. לעומת זאת, על פי הראיות שהוצגו במשפטו, סגן תומר הורשע בסופו של דבר בעבירה של חבלה ברשלנות שיוחסה לו בכתב האישום (ולא בעבירה חלופית כפי שקבע בית הדין המחוזי), הזהה לזו שבה מואשם המערער. על אף ההבדל בין תוצאות הרשעתו של סגן תומר לבין אי העמדתו לדין של מפקד הפלוגה, נקבע בעניינו כדלקמן: 
"בשונה מבית הדין קמא, לא סברנו כי הסעד הראוי בנסיבות העניין הוא המרת סעיף האישום, כאמור, אלא, כפי שנראה להלן - התחשבות במישור הענישה. כמובא לעיל, מצאנו לדחות את מסקנת בית הדין קמא כי רשלנותו של המערער מצויה ברף 'קל או לכל היותר בינוני'... קבענו כי, לנוכח חובת הזהירות שהוטלה עליו כמפקד סביר וכמי שיצר את הסכנה תוך שהוא מפר את הדין, לאחר שראה מקרוב כי המשגיחים הפרו את נוהל ההשגחה ובוודאי משלא וידא את קיומו על אף שנוכח פעם נוספת כי המשגיח היחיד הפר אותו ואת הוראתו בנושא – יש לקבוע כי רשלנותו גבוהה. 
למידת הרשלנות הגבוהה מצטבר הסיכון לחיי הנפגע, פקודו, והסיכון לשלמות גופו שלמרבה הצער התממש. בצד הרשלנות הגבוהה נמצא אפוא ערך קדושת החיים ולפיכך, לא ניתן להימנע מהרשעתו של המערער בעבירה שיוחסה לו ואין לקבוע כי בנסיבות הכוללות של המקרה, הסעד לאכיפה הבררנית כאמור מצוי בהמרת סעיף האישום (ראו גם פסיקת בית המשפט העליון על ההתחשבות, בבחינת הסעד הראוי במקרה של אכיפה בררנית, בכלל שלפיו אין זה נכון לתקן 'טעות בטעות ועוול בעוול'" (עניין ת' כ' א', פסקאות 75–76). 
לגבי הרשעתו של סגן תומר בעבירה של חבלה ברשלנות, הוטעם עוד: 
"הרשעתו של המערער בעבירה שיוחסה לו בכתב האישום, בהיותה עבירת עוון, גוררת רישום פלילי 'מופחת' שהשלכותיו ממילא מצומצמות (ראו סעיף 404א לחוק השיפוט הצבאי) –'תוצאות העמדתו לדין ... אינן כתוצאות של רישום פלילי 'מלא', אלא רישום פלילי 'מופחת' שהשלכותיו זהות להשלכות של הימנעות מהרשעה' ... והדברים יפים גם לאחר כניסתו לתוקף של חוק המידע הפלילי ותקנת השבים, התשע"ט–2019" (שם, בפסקה 77). 
50. לעניינו, כפי שהדגיש בית הדין קמא, "אחריותו [של המערער] מובחנת מאחריותם של יתר המעורבים בפרשה" (ההדגשה במקור, פסקה 187 להכרעת הדין). אכן, אין לבחון את רשלנותו במנותק ממחדלים רשלניים של מפקדים אחרים, ויש להשקיף על התמונה הכוללת (ראו והשוו ע/59/05 סג"ם ויניק נ' התובע הצבאי הראשי (2005)); אלא שכאמור, למערער, מפקדו הישיר של הנפגע ומי שמונה להשגיח עליו מקרוב ולהרחיקו מנשק לנוכח הסיכון מפני מעשה אובדני שלו – ניתנו משימה ברורה ופקודות ישירות ומדויקות: לקרוא לחייל מסוים כדי שישמש משגיח נוסף לצידו. המערער בחר להפר את הפקודות והגביר את הסיכון הרב לחייו של הנפגע, סיכון שלמרבה הצער התממש. התנהלותו היא בבחינת רשלנות ברמה גבוהה.  
51. המערער היה המשגיח הישיר והקרוב ביותר לנפגע. משימתו הייתה אחת – למנוע מן הנפגע גישה לנשק ולצמצם את הסיכון שייפגע בעצמו. הוא היה הגורם המרכזי (והיעיל) ביותר לצמצום הסיכון לתוצאה, אך התרשל בביצוע המשימה והפר בתוך כך פקודות שניתנו לו לטובת ביצועה. יש באמור כדי להסביר ולהצדיק את ההבדל שעליו הצביעה ההגנה. 
52. אכן, על פני הדברים, החלטתה של התביעה הצבאית להימנע מלהעמיד לדין את מפקד הפלוגה מעוררת קושי, אך בנסיבות העניין, לנוכח העוצמה והמרכזיות של רשלנות המערער, שהביאה לתוצאה – אין בכך כדי לבסס אכיפה בררנית, ודאי לא כזו המצדיקה סעד של המרת סעיף האישום (וראו גם ההלכה שלפיה אין מתקנים עוול בעוול. ע"פ 5975/14 אגבריה נ' מדינת ישראל, פסקה 65 (31.12.2015)). זאת ועוד, כאמור, בינתיים, הורשע גם סגן תומר בעבירה של חבלה ברשלנות ואף בשינוי זה, יש כדי לכרסם בטענות ההגנה בדבר הבדל לא מוצדק באכיפה. 
53. בכל הנוגע לטענה הכללית בדבר סטייה מהנחיות וממדיניות התביעה הכללית והתביעה הצבאית, נקדים ונאמר כי בראי קביעותינו ביחס לחובת הזהירות שחלה בעניינו של המערער, לעוצמתה של רשלנותו ולקשר הסיבתי העובדתי והמשפטי בינה לבין התוצאה, ובהתחשב בכל נסיבות המקרה – העמדתו לדין בעבירה שיוחסה לו, עולה בקנה אחד עם הנחיית פרקליט המדינה 2.37. כמו כן, הגם שהנחיה 2.01 של התביעה הצבאית הראשית עוסקת בעבירה של גרימת מוות ברשלנות ואינה דנה בהעמדה לדין ברשלנות שגרמה לחבלה, בחינת השיקולים המנחים על העמדה לדין שם, אינה מצביעה על סטייה ממנה במקרה שלפנינו.  
54. נזכיר עוד:

"הגנה מן הצדק בשל אכיפה בררנית שמורה למקרים חריגים, והנטל המוטל על כתפי נאשם הטוען לקיומה הוא כבד, שכן לרשות עומדת חזקת תקינות מנהלית ביחס לפעולותיה. אין די בהעלאת טענה בעלמא ויש להניח תשתית ראייתית מספקת. תחילה על הנאשם להניח תשתית ראייתית ראשונית ולהראות כי לכאורה בוצעה אבחנה בלתי ראויה בין שווים, אז עובר הנטל לסתור לכתפי הרשות" (עניין בורקאן לעיל, בפסקה 12). 
ההגנה הפנתה בטיעוניה לפסקי דין שונים, ובהם בג"ץ 88/10 שוורץ נ' מדינת ישראל (12.7.2010), שם נבחנה החלטה להעמיד לדין משמעתי רופא שלא פעל באופן מספק למניעת מעשה אובדני, חרף החשש לשלומו. אלא שבחינת אותם מקרים מול נסיבות המקרה שלפנינו, אינה מבססת את הנטל הראשוני המוטל על כתפי ההגנה, אינה מלמדת על סטייה ממדיניות ההעמדה לדין ואין בה כדי להצביע על אכיפה בררנית. במשפטו של המערער הוכח כי היה ער לסכנה קונקרטית לחיי הנפגע, פקודו, והבין לאשורה את המשימה הממוקדת שקיבל עקב כך – להשגיח מקרוב על הנפגע ולהרחיקו מנשק. רשלנותו החמורה של המערער בביצוע המשימה, תוך הפרת הפקודות כאמור, מבססת הבחנה ברורה בין מקרה זה לבין הדוגמאות שאליהן הפנתה ההגנה. 
55. עולה מן המקובץ כי בשים לב לרשלנות הגבוהה של המערער, בראי הסיכון לחיי אדם הכרוך בה ואף לנוכח השלכות ההרשעה המצומצמות לגביו (ראו עניין ת' כ' א' לעיל, בפסקה 77), באיזון בין מכלול השיקולים ובהתחשב בערך החברתי הראשון במעלה – ההגנה על קדושת החיים – אין לקבל את עתירתה החלופית של ההגנה לסעד בעקבות אכיפה בררנית, במישור הכרעת הדין. 
סיכום
56. ערעור ההגנה על הכרעת הדין נדחה אפוא.
הערעור על גזר הדין
גזר דינו של בית הדין קמא
57. בשלב הראיות לעונש הוגש תצהיר נפגע העבירה, שבו תיאר את מצבו הרפואי והנפשי המורכב. לצד זאת, נפגע העבירה הביע בתצהיר הערכה רבה כלפי המערער, שהיה מפקדו הישיר, וציין כי הוא אדם ישר ומפקד מסור.
58. בבואו לגזור את דינו של המערער ציין בית הדין המחוזי שהמערער פגע בערכי קדושת החיים ושלמות הגוף של חיילים ובאמון הציבור בצה"ל. הוטעם כי המערער השתייך למעגל הפנימי של ההשגחה על הנפגע ונשא באחריות ישירה לביצוע נוהל ההשגחה בפועל. הוא הפר פעמיים פקודה ישירה מפורשת לצרף אליו משגיח נוסף, והיה מודע למצב הנפשי החריג של הנפגע. מחדלי המערער גרמו לנזק ניכר לנפגע והיו עלולים להביא למותו. מנגד, עמד בית הדין קמא על הרקע למעשים: כשל מערכתי ופיקודי כולל בניהול ההשגחה על חייל שהיה מצוי בסכנה למעשה אובדני. נוכח האמור, בהשוואה למקרים אחרים, קבע בית הדין המחוזי מתחם עונש הולם הנע בין מאסר מותנה לשישה חודשי מאסר בפועל בעבודה צבאית; לצד מתחם הנע בין הימנעות מפגיעה בדרגה עד הורדה לדרגת טוראי – והכול תוך קביעת תמהיל מתאים של כל הרכיבים. כמו כן, נקבע מתחם של פיצויים לנפגע בין 1,000 ל-5,000 ש"ח.
59. בקביעת העונש בתוך מתחם העונש ההולם, ציין בית הדין שלמערער עבר משמעתי זניח, ואין לחובתו הרשעות פליליות קודמות. לצד השבחים שחלק לו כאמור הנפגע, ציינו גם מפקדיו, בהערכה רבה, את תרומתו לשירות הצבאי ואת תכונותיו הטובות. הודגש כי המערער המשיך לתרום לביטחון המדינה לאחר שחרורו משירות סדיר, בלחימה בשירות מילואים במשך תקופה ארוכה. בית הדין עמד על כך שההליך התנהל ביעילות, ושההגנה ויתרה על העדת הנפגע ועדים רבים נוספים. בואר גם כי המערער הפגין לאורך כל ההליך תחושות אחריות וצער. מאז האירוע חלפו יותר משלוש שנים, וכתב האישום הוגש בשיהוי, כשנה ומחצה לאחר האירוע. שיקול זה השפיע רבות על ההחלטה לא להטיל מאסר בפועל בעבודה צבאית. עוד עמד בית הדין על העונשים שהוטלו על סג"ם דניאל ועל סגן תומר בבית הדין המחוזי, על כך שהמערער לבדו (במועד גזר הדין) הורשע בעבירה נושאת רישום פלילי (גם אם מופחת), על כך שהחל להשתלב בחיים "האזרחיים", ועל כך שעקב הפרשה קידומו בדרגה עוכב. 
60. בסופו של דבר הוטלו על המערער 60 ימי מאסר על תנאי למשך שלוש שנים לבל יעבור עבירה שיש בה יסוד של רשלנות בנסיבות שבהן אדם נפגע, והורדה לדרגת רב"ט. לטובת נפגע העבירה נפסקו פיצויים בסך 2,000 ש"ח.
תמצית טענות הצדדים
61. התביעה עתרה להחמיר בעונשו של המערער ואף להגדיל את שיעור הפיצויים לנפגע. 
62. נטען כי יש לגלם בעונשו של המערער מסר חינוכי וערכי, אשר ידגיש את נורמות ההתנהגות הראויות ויבטא את האחריות המוטלת על מפקד כלפי פקודו במקרים של סכנה לאובדנות. התביעה הדגישה כי המערער התרשל במילוי תפקידו אף שהיה מודע היטב לסיכון המוגבר שנשקף לנפגע העבירה לנוכח מצבו הנפשי; וכי בתוך כך הפר במספר הזדמנויות פקודות ישירות שנועדו להגן על חיי אדם. לשיטת התביעה, יש לקבוע מתחם עונש הולם של מאסר בפועל שאורכו בין מספר שבועות ועד מספר חודשים, ולטעמה ניתן להורות כי המערער יישא אותו בדרך של עבודה צבאית, לצד מאסר על תנאי והורדה לדרגת טוראי. 
63. בתוך מתחם העונש ההולם, עתרה התביעה למקם את עונשו של המערער בחלקו התחתון של המתחם, אך לא בתחתיתו ממש, לנוכח היעדר נסיבות חריגות המצדיקות הקלה משמעותית בעונש, ומכיוון שהמערער בחר לנהל את ההליך ולא קיבל אחריות למעשיו. נטען בהתאם כי ראוי להשית על המערער חודשיים מאסר בפועל בעבודה צבאית, וכן להורידו לדרגת טוראי.
64. התביעה עתרה גם להגדיל את סכום הפיצויים לנפגע, לנוכח הפגיעה הקשה שנגרמה לו.  
65. ההגנה, מצידה, עתרה שלא להתערב בעונשו של המערער, בהמשך לטענותיה בנוגע לאכיפה בררנית והסעד בעקבותיה. ההגנה הדגישה אף את היותו של המערער חייל בשירות חובה בעת האירוע, את חלוף הזמן, את העיכוב שחל בהעלאת המערער בדרגה לנוכח ההליך בעניינו, ואת תרומתו הרבה בלחימה מסוכנת בשירות סדיר ובשירות מילואים. 
66. ההגנה התנגדה גם להגדיל את סכום הפיצויים, בין היתר, בשים לב לזכאותו של הנפגע לפיצוי ממקורות אחרים ואף לחלקו באירוע. 
דיון והכרעה
67. כידוע, ערכאת הערעור לא תתערב בעונש שהערכאה הדיונית פסקה, אלא במקרים חריגים שבהם נפלה טעות מהותית בגזר הדין או סטייה ניכרת ממדיניות הענישה הנוהגת (ע"פ 288/24 פלוני נ' מדינת ישראל, פסקה 10 (18.12.2025); ע"פ 3376-08-25 רס"ל בן אדיבה נ' התובע הצבאי הראשי, פסקה 21 (2025)). בדומה, אין להתערב בגובה הפיצויים אלא אם כן הוא חורג קיצונית משיעור הפיצוי הראוי (ע"פ 77069-09-24 פרסגי נ' מדינת ישראל, פסקה 47 (30.11.2025); ע"פ 36438-07-25, 61475-07-25 טור' שיש נ' התובע הצבאי הראשי, פסקה 58 (2026)). לאחר שבחנו את מכלול הנתונים והשיקולים בענייננו ואת טענות הצדדים, מצאנו להימנע מלהתערב בעונש שהוטל על המערער, על מרכיביו השונים. 
68. כפי שהוטעם בעניין ת' כ' א' לעיל: 

"אין חולק בדבר חשיבותו של ערך קדושת החיים במדינת ישראל בכלל ובצה"ל בפרט ... 
'מושכלות יסוד במורשת צה"ל הן כי 'הראשונה בחובותיו של המפקד ... היא חובת הטיפול באנשיו' ... ומעל כל אלה מצויה החובה לדאוג לחייו של החייל ולשלמות גופו ונפשו" (פסקה 93; ההדגשות במקור). 
במקרה אחר נפסק: 
"חשוב להדגיש ... לכל מפקדי צבא ההגנה לישראל, כי מוטלת עליהם אחריות כבדה ביותר לדאוג לשלום פקודיהם בכל מקום, בכל זמן, ומפני כל איום, ועליהם להיות להם לעזר ולתמיכה במשך שירותם ... על כן, חייבים המפקדים והקצינים להיות קשובים לרחשי ליבם ולמצוקותיהם של החיילים ... עליהם לתת לחייליהם את מלוא תשומת הלב והעזרה במקרים הדרושים" (עניין שוורץ לעיל, בפסקה 30; ההדגשות הוספו).
69. הערכים המוגנים המרכזיים; נסיבות ביצוע העבירה, ובהן רשלנותו החמורה של המערער; הנזק הרב שנגרם לנפגע העבירה ופוטנציאל הנזק (הסיכון לחייו. סעיף 40ט לחוק העונשין) – כל אלה, בראי הפסיקה שסקר בית הדין קמא בגזר הדין (פסקאות 27–31 לגזר הדין), מבססים מתחם עונש הולם, המאפשר תמהיל הכולל רכיב הנע בין מאסר בפועל בעבודה צבאית למאסר מותנה ופגיעה בדרגות, לצד רכיב של פיצויים. 
70. בנסיבות הכוללות של המקרה, בהתחשב בפער בין אי העמדתו לדין של המ"פ לבין הרשעתו של המערער (ראו והשוו ע"פ 5107/18 קייס נ' מדינת ישראל (16.1.2019); רע"פ 4070/18 שניר נ' מדינת ישראל (1.8.2018); עניין ת' כ' א' לעיל, בפסקה 95) – סברנו כי אין להתערב במתחם שנקבע. 
71. אף בתוך המתחם, בשים לב – בראי עקרון אחידות הענישה – לעונש המאסר המותנה בלבד (לצד תשלום פיצויים) שהוטל על סגן תומר, סגן מפקד הפלוגה; לחלוף הזמן ממועד ביצוע העבירה (כמעט ארבע שנים); לשיהוי בהגשת כתב האישום; לעיכוב בקידום בדרגה; להערכה הרבה שזכה לה ממפקדיו ואף מפקודו, נפגע העבירה; ובעיקר – לתרומתו הרבה של המערער אשר שירת כמפקד מסור בשירות סדיר ובשירות מילואים ממושך, לאורך המלחמה, שירות שמרביתו הוקדש ללחימה בזירות קרב מסוכנות – מצאנו להימנע מלהתערב בעונש שנגזר וברכיב הפיצויים. 
סוף דבר
72. ערעור ההגנה על הכרעת הדין נדחה. ערעור התביעה על גזר הדין נדחה גם הוא.
ניתן והודע היום, כ"ד באלול התשפ"ו, 6 בספטמבר 2026, בפומבי ובמעמד הצדדים.

_____________	                  ______________	                         _____________
       הנשיאה	                             המשנה לנשיאה	                                  שופטת

